Na temelju članka 63. Zakona o komunalnom gospodarstvu (Narodne novine 68/18, 110/18 – Odluka Ustavnog suda i 32/20) i članka 41. točke 34. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21, 11/21- pročišćeni tekst i 16/22), Gradska skupština Grada Zagreba na \_\_ sjednici, \_\_\_\_\_\_\_\_ 2024. donijela je

**O D L U K U**

**o ustrojavanju i vođenju jedinstvene evidencije komunalne infrastrukture**

**Članak 1.**

Ovom se odlukom ustrojava jedinstvena evidencija komunalne infrastrukture u vlasništvu odnosno suvlasništvu Grada Zagreba i/ili osoba koje obavljaju komunalne djelatnosti u Gradu Zagrebu.

**Članak 2.**

Jedinstvena evidencija komunalne infrastrukture iz članka 1. ove odluke vodi se za komunalnu infrastrukturu utvrđenu posebnim propisom o komunalnom gospodarstvu.

 **Članak 3.**

Jedinstvena evidencija komunalne infrastrukture sastoji se od GIS prostorne evidencije komunalne infrastrukture Grada Zagreba (u daljnjem tekstu: GIS KI Grada Zagreba) i evidencije iz članka 5. ove odluke.

**Članak 4.**

Gradski ured nadležan za katastar i geodetske poslove uspostavlja i vodi GIS KI Grada Zagreba na temelju podataka koje gradski ured nadležan za građenje i održavanje komunalne infrastrukture pribavlja od javnih isporučitelja koji upravljaju komunalnom infrastrukturom (u daljnjem tekstu: upravitelj) odnosno nadležnog gradskog upravnog tijela, a evidencija sadrži:

* naziv, vrstu i prostorni obuhvat komunalne infrastrukture
* podatak o katastarskoj i zemljišnoknjižnoj čestici i katastarskoj općini na kojoj se komunalna infrastruktura nalazi
* podatak o vlasništvu komunalne infrastrukture i osobi koja njome upravlja
* i druge podatke o komunalnoj infrastrukturi.

 Gradski ured nadležan za katastar i geodetske poslove u svrhu evidentiranja podataka iz stavka 1. ove odluke utvrđuje usklađenost katastarskih i zemljišnoknjižnih podataka, po potrebi predlaže izradu odgovarajućeg geodetskog elaborata, prati stanje provedbe u katastru i zemljišnoj knjizi i evidentira promjenu statusa usklađenosti podataka komunalne infrastrukture koja je predmet upisa u katastar i zemljišnu knjigu.

**Članak 5.**

Gradski ured nadležan za građenje i održavanje komunalne infrastrukture, na temelju podataka koje pribavlja od upravitelja i nadležnih gradskih upravnih tijela vodi evidenciju koja sadrži:

 - podatke o zatraženim i izdanim dozvolama za uređenje, građenje i uporabu komunalne infrastrukture, radnjama poduzetim u svrhu rješavanja imovinskopravnih odnosa i statusa komunalne infrastrukture i aktima s tim u vezi uključujući projekte odnosno snimke izvedenog stanja.

**Članak 6.**

Podaci u jedinstvenu evidenciju komunalne infrastrukture unose se iz postojećih evidencija o komunalnoj infrastrukturi.

Upravitelji i nadležna gradska upravna tijela koji imaju uspostavljenu GIS evidenciju komunalne infrastrukture gradskom upravnom tijelu nadležnom za katastar i geodetske poslove dostavljaju podatke putem mrežnih servisa.

**Članak 7.**

Svaka promjena o stanju pojedine komunalne infrastrukture evidentira se u jedinstvenoj evidenciji komunalne infrastrukture.

Promjene podataka u GIS KI Grada Zagreba gradskom uredu nadležnom za katastar i geodetske poslove dostavljaju gradski ured nadležan za građenje i održavanje komunalne infrastrukture i upravitelji.

**Članak 8.**

Za provedbu ove odluke zadužuju se gradski ured nadležan za građenje i održavanje komunalne infrastrukture i gradski ured nadležan za katastar i geodetske poslove.

**Članak 9.**

Ova odluka stupa na snagu osmoga dana od dana objave u Službenom glasniku Grada Zagreba.

KLASA

URBROJ:

Zagreb,

 **PREDSJEDNIK**

 **GRADSKE SKUPŠTINE**

 **Joško Klisović**